**Ευριπίδη Ελένη**

**Α Επεισόδιο: 3η σκηνή , στ. 542 - 575: μονόλογος Μενελάου**

**A΄ ΕΠΕΙΣΟΔΙΟ:**

Σχετικά με τη μορφή / δομή του Α' Επεισοδίου, θα πρέπει να επισημανθεί το ακόλουθο τρίπτυχο: δύο εκτενείς ρήσεις (οι μονόλογοι του Μενέλαου στην 1η και 3η σκηνή), πλασιώνουν ένα διάλογο, μια στιχομυθία (τη συνομιλία του Μενέλαου με Γερόντισσα). Ο πρώτος μονόλογος του Μενέλαου είναι απαραίτητος για την ενημέρωση των θεατών σχετικά με το παρόν και το μέλλον του ήρωα. Γι' αυτό και ο Χορός μεθίσταται (αποχωρεί από τη σκηνή), συνοδεύοντας την Ελένη στο εσωτερικό του παλατιού για να συναντήσουν τη Θεονόη, προκειμένου να μη γίνει γνωστή στο Χορό η άφιξη του Μενέλαου και η ταυτότητά του.

Ωστόσο, η πληροφόρηση του ήρωα σχετικά με την κατάσταση στην Αίγυπτο, επιβάλλει την παρουσία και δεύτερου προσώπου, της Γερόντισσας. Απαραίτητος λοιπόν είναι στο σημείο αυτό ο διάλογος, που παίρνει τη μορφή έντονης στιχομυθίας (σχεδόν λογομαχίας) ανάμεσα στη Γερόντισσα και το ζητιάνο-ναυαγό, αποτυπώνοντας γλαφυρά την κλιμάκωση των συναισθημάτων του Μενέλαου και αυξάνοντας την αγωνία των θεατών για την εξέλιξη της υπόθεσης και την τύχη του ήρωα.

Τέλος, στην τρίτη σκηνή, αφουγκραζόμαστε τις σκέψεις του Μενέλαου και πάλι με τη μορφή γνήσιου μονόλογου. Παρακολουθούμε τις προσπάθειες του ήρωα να διαχειριστεί τις νέες πληροφορίες, εμμένοντας ταυτόχρονα πεισματικά σε όσα μέχρι τότε αναγνώριζε ο ίδιος ως αλήθεια στη ζωή του. Ο δεύτερος μονόλογος του Μενέλαου θυμίζει το θρήνο της Ελένης για τα δεινά που πληροφορήθηκε από τον Τεύκρο. Όπως εκείνη προσπαθεί να διαχειριστεί τα τραγικά νέα για την τύχη της οικογένειάς της αλλά και για το χαμό του Μενέλαου, έτσι και ο ήρωάς μας επιχειρεί να ξεπεράσει τις απορίες που του δημιούργησαν οι πληροφορίες της Γερόντισσας σχετικά με την Ελένη και το μένος του Θεοκλύμενου εναντίον των Ελλήνων. Τι του έκαναν και ΕΓΩ θα το πληρώσω;

Ο μονόλογος τελειώνει. Ο Μενέλαος μένει στη σκηνή γεμάτος απορία και φόβο. Ποιον θα συναντήσει; Τον Θεοκλύμενο ή την Ελένη;

**3η ΣΚΗΝΗ:**

Μετά τη στιχομυθία με την οποία εκφράστηκαν έντονα συναισθήματα και ο Μενέλαος άντλησε πληροφορίες από τη Γερόντισσα, ο Ευριπίδης χρησιμοποιεί πάλι το μονόλογο και μάλιστα τον εσωτερικό μονόλογο. Μ’ αυτή την τεχνική ο ήρωας εκφράζει το λογικό αδιέξοδο, τη σύγχυση στην οποία βρίσκεται και την προσπάθεια να εκλογικεύσει τα πράγματα, έστω και με αφέλεια.

**ΠΕΡΙΛΗΨΗ**

Η Γερόντισσα αποσύρεται στο εσωτερικό των ανακτόρων. Ο Μενέλαος μένει μόνος στη σκηνή. Γεμάτος έκπληξη μονολογεί. Μετά τις πληροφορίες της Γερόντισσας, απορίες και ερωτηματικά τον κατακλύζουν.

Ο Μενέλαος απορεί σχετικά με τις πληροφορίες που έλαβε από την γερόντισσα σχετικά με την Ελένη. Παραξενεύεται που του ανέφερε ίδια τα ονόματα της γυναίκας του, του πατέρα της, του Δία, ακόμα και τοπωνυμίων της Τροίας και της Σπάρτης. Προτιμά όμως να πιστέψει ότι πρόκειται για απλή σύμπτωση. Στη συνέχεια, βλέπουμε πως τελικά αποφασίζει να παραμείνει στην Αίγυπτο αγνοώντας τις συμβουλές της γερόντισσας και μάλιστα θεωρεί μεγάλη ντροπή για τον εαυτό του ότι κατέληξε από ξακουστός βασιλιάς να ζητιανεύει αναγκαστικά για τους συντρόφους του και τον ίδιο.

**Ενότητες:**

1. 542-558: προσπάθεια να εκλογικεύσει την πληροφορία για την Ελένη.
2. 558-570: η απόφαση να περιμένει το βασιλιά.
3. 571-575: υποταγή στην ανάγκη.

**Σύγχυση του Μενέλαου**

Η σύγχυση του Μενέλαου δηλώνεται από:

1.    τις συνεχείς ερωτήσεις που υποβάλλει στον εαυτό του

2.    την επανάληψη των εκφράσεων «μα τι να πω», «δεν ξέρω τι να πω»

3.    τις λογικές απαντήσεις στα ερωτήματα, που όμως δείχνουν την αδυναμία του να εξηγήσει το παράδοξο ότι η Ελένη βρίσκεται στο παλάτι

4.    την αφελή και επιπόλαιη εξήγηση που τελικά δίνει.

**Τραγικότητα Μενέλαου**

Εκτός από όσα επισημάνθηκαν σε προηγούμενες σκηνές, στοιχεία που συμπληρώνουν την τραγικότητα του ήρωα είναι:

·         Η λογική σύγχυσή του που εκφράζεται με ερωταποκρίσεις

·         Η εμμονή του στα φαινόμενα, η οποία τον οδηγεί στην αυταπάτη

**Κωμικά στοιχεία Μενέλαου**

· Στην 3η σκηνή η εξήγηση που δίνει για την παράδοξη παρουσία της Ελένης στο παλάτι αποκαλύπτει τον μάλλον κωμικό τρόπο σκέψης του

· Η ερμηνεία του ότι πρόκειται για πολλαπλές συμπτώσεις δείχνει ότι ο ήρωας βρίσκεται σε πλάνη. Δεν μπορεί να διανοηθεί το περίεργο παιχνίδι του είναι και του φαίνεσθαι.

**Είναι ο Μενέλαος αφελής κι απλοϊκός άνθρωπος;**

Στην προσπάθειά του να βρει μια λογική εξήγηση και να αξιολογήσει τις πληροφορίες που πήρε, ο Μενέλαος φαίνεται κωμικός. Ταυτόχρονα, όμως, αυτή η κωμική πλευρά κάνει πιο έντονη την τραγικότητά του. Ο θεατής κατανοεί ότι ο ήρωας έχει ταλαιπωρηθεί πολύ τόσο στο σώμα όσο και στο πνεύμα και ότι το προηγούμενο μεγαλείο του δεν συμβαδίζει με τα λόγια του, τις πράξεις και τις σκέψεις του. Ως θύμα της αντίθεσης του «είναι» και του «φαίνεσθαι», που βρίσκεται σε πλάνη, δίνει μια επιπόλαιη και αφελή εξήγηση που του φαίνεται λογική και τον εξυπηρετεί.

Αρχικά η αντίδραση του Μενέλαου να εξηγήσει τα ανεξήγητα προκαλεί χαμόγελο. Όταν, όμως, ο θεατής αναλογίζεται την κατάστασή του και τους λόγους που κάνουν τον ήρωα να αντιδρά έτσι, αισθάνεται έλεο, συμπάθεια, επειδή συνειδητοποιεί ότι αυτός δεν έχει σωστή κρίση. Συγχρόνως, ο θεατής αγωνιά για την πορεία και την εξέλιξη, επειδή ο Μενέλαος απομακρύνεται από την αλήθεια αλλά και το έργο από τη σκηνή της αναγνώρισης.

**Οι ήρωες του Ευριπίδη.**

Χαρακτηριστικό των ηρώων του Ευριπίδη είναι η αντιηρωική τους στάση και αποσύνδεση από το ένδοξο παρελθόν του έπους. Δεν ξεχνάμε ότι βρισκόμαστε στην εποχή των σοφιστών, την εποχή της αμφισβήτησης όλων.

**Ο Μενέλαος τυπικός ευριπίδειος ήρωας**

Στοιχεία που καθιστούν τον Μενέλαο τυπικό ευριπίδειο ήρωα:

1.    Η εμφάνισή του με κουρέλια από τα καραβόπανα, η οποία δείχνει την ταλαιπωρία του και δεν θυμίζει τη μεγαλοπρέπεια που ταιριάζει σε έναν ήρωα – βασιλιά.

2.    Η ευχή του να μην είχε γεννηθεί (440-441) δείχνουν έναν άνθρωπο που λυγίζει στα βάσανά του.

3.    Η αδυναμία του να αντιμετωπίσει πιο δυναμικά την απότομη συμπεριφορά της Γερόντισσας.

4.    Τα δάκρυά του (514) μπροστά σε μια γυναίκα υπηρέτρια. Μια τέτοια αντίδραση δεν ταιριάζει σε ήρωα.

5.    Οι αφελείς σκέψεις και η επιπόλαιη εξήγηση στην οποία καταλήγει (545-558).

6.    Η πρόθεσή του να ζητιανέψει για να εξασφαλίσει τα απαραίτητα (571-572).

7.    Η απόφασή του να κρυφτεί για να δει τις διαθέσεις του βασιλιά και να τρέξει να σωθεί, στην περίπτωση που ο Θεοκλύμενος φανεί σκληρός (567-569)

8.    Η υποταγή του στην ανάγκη (573-575) δείχνουν έναν άνθρωπο κοινό και όχι βασιλιά.

**Συναισθήματα του Μενέλαου στο Α΄ επεισόδιο**

440-441: απελπισία/ 445-449: υπερηφάνεια – κομπασμός/ 454-455: θλίψη και αυτολύπηση/ 458: αγανάκτηση/ 473: ντροπή/ 475-476: δυστυχία/ 490: ελπίδα/ 513: θλίψη/ 529: έκπληξη, αμηχανία, σύγχυση/ 558-560: αποφασιστικότητα/ 567: δειλία, αναξιοπρέπεια/ 575: πλήρης υποταγή στην ανάγκη.

**Στοιχεία Διάνοιας**

«η πιο μεγάλη δύναμή ‘ναι η ανάγκη»: Για τους αρχαίους η Ανάγκη ήταν η πανίσχυρη δύναμη που κινούσε τα πάντα. Γι’ αυτό την είχαν θεοποιήσει και κανείς, ούτε άνθρωπος ούτε θεός, δεν μπορούσε να ξεφύγει απ’ αυτήν.

**Ο κόσμος της αμφισβήτησης**

Ο κόσμος του Ευριπίδη είναι ένας κόσμος ταραχών και αναστατώσεων. Υπάρχει κριτική για την αληθοφάνεια των μύθων και της ηρωικής παράδοσης, κριτικές για την παραδοσιακή τάξη των πραγμάτων. Ένας τέτοιος κόσμος θυμίζει και τις δυσκολίες της σημερινής εποχής που χαρακτηρίζεται από κρίση των ηθικών αξιών.

**ΑΦΗΓΗΜΑΤΙΚΕΣ ΤΕΧΝΙΚΕΣ**

▪ Τραγική ειρωνεία: Ο ήρωας εξακολουθεί να αγνοεί την αλήθεια σχετικά με την Ελένη.

▪ Μονόλογος: Ο μονόλογος του Μενέλαου είναι ένα είδος «εσωτερικού μονολόγου». Είναι σαν να ακούμε τις σκέψεις του ήρωα φωναχτά.

**ΕΚΦΡΑΣΤΙΚΑ ΜΕΣΑ**

**ΜΕΤΑΦΟΡΕΣ:**

▪ Στίχος 561: «σκληρή καρδιά».

▪ Στίχος 563: «ξακουσμένη φωτιά».

**ΠΡΟΣΩΠΟΠΟΙΗΣΗ:**

▪ Στίχος 573: «το θέλ’ η ανάγκη».

**ΥΠΕΡΒΑΤΟ:**

▪ Στίχοι 542-543: «πιο μεγάλες συμφορές».

▪ Στίχος 548: «Του Δία θυγατέρα».

▪ Στίχοι 549-550: «κανένας που τον κράζουν Δία».

▪ Στίχος 553: Τυνδάρεω φωνάζουν».

▪ Στίχος 554: Δεύτερη Λακεδαίμονα».

▪ Στίχος 574: «σοφός λόγος».

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**ΜΕΝΕΛΑΟΣ:** Λογικός, βρίσκεται σε σύγχυση, συμπαθής στους θεατές, επίμονος. Δεν είναι πια ο ομηρικός ήρωας. Τα ηρωικά στοιχεία του χαρακτήρα του έχουν ανατραπεί. Είναι ο ρακένδυτος ναυαγός και όχι ο λαμπρός βασιλιάς της Σπάρτης. Το θέαμα του Μενελάου έτοιμου να κρυφτεί ή να εκλιπαρήσει το βασιλιά της Αιγύπτου, συντελεί στη γελοιοποίηση του ήρωα, ο οποίος είναι βυθισμένος στην απορία και τη σύγχυση. Η δειλία που επιδεικνύει δεν αρμόζει στο ήθος του πολεμιστή. Ο Μενέλαος είναι πια κωμικό και όχι ηρωικό πρόσωπο.